CELEX: 52019PC0199
Language: mt
Date: 2019-04-29
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f'isem l-Unjoni Ewropea fil-Kumitat Konġunt stabbilit mill-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra, fir-rigward tal-adozzjoni ta' deċiżjonijiet dwar ir-regoli ta' proċedura tal-Kumitat Konġunt u tat-termini ta' referenza tas-sottokumitati speċjalizzati.

IL-KUMMISSJONI EWROPEA
            Brussell, 29.4.2019
            COM(2019) 199 final
            2019/0098(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f'isem l-Unjoni Ewropea fil-Kumitat Konġunt stabbilit mill-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra, fir-rigward tal-adozzjoni ta' deċiżjonijiet dwar ir-regoli ta' proċedura tal-Kumitat Konġunt u tat-termini ta' referenza tas-sottokumitati speċjalizzati.
            
               
         
         
            
               MEMORANDUM TA’ SPJEGAZZJONI
            
            
               1.SUĠĠETT TAL-PROPOSTA
            
            
               Din il-proposta tikkonċerna d-deċiżjoni li tistabbilixxi l-pożizzjoni dwar l-adozzjoni prevista tar-Regoli ta’ Proċedura tal-Kumitat Konġunt u tat-termini ta’ referenza tas-sottokumitati speċjalizzati li jridu jittieħdu f’isem l-Unjoni fil-Kumitat Konġunt stabbilit mill-Ftehim Qafas ta’ Sħubija u Kooperazzjoni bejn l-Unjoni Ewropea u l-Istati Membri tagħha, minn naħa, u r-Repubblika tal-Filippini, min-naħa l-oħra (“il-Ftehim”).
            
            
               2.KUNTEST TAL-PROPOSTA
            
            
               2.1.Il-Ftehim Qafas dwar Sħubija Komprensiva u Kooperazzjoni bejn l-UE u l-Filippini
            
            
               Il-Ftehim għandu l-għan li jistabbilixxi sħubija msaħħa bejn l-UE u l-Istati Membri tagħha u l-Filippini, u li japprofondixxi u jsaħħaħ il-kooperazzjoni bilaterali fuq kwistjonijiet ta’ interess reċiproku, b’riflessjoni tal-valuri kondiviżi u l-prinċipji komuni, inkluż billi jiġi intensifikat id-djalogu f’livell għoli. Il-Ftehim se joħloq qafas koerenti u legalment vinkolanti għar-relazzjonijiet tal-UE mal-Filippini. Il-Ftehim ġie ffirmat fil-11 ta' Lulju 2012 fi Phnom Penh u daħal fis-seħħ fl-1 ta' Marzu 2018.
            
            
               2.2.Il-Kumitat Konġunt
            
            
               Il-Kumitat Konġunt twaqqaf bl-Artikolu 48 tal-Ftehim. Il-kompiti ewlenin tiegħu huma li jiżgura l-funzjonament tajjeb u l-implimentazzjoni tal-Ftehim, l-iffissar ta’ prijoritajiet fir-rigward tal-għanijiet tal-Ftehim u li jagħmel rakkomandazzjonijiet għall-promozzjoni tal-għanijiet tal-Ftehim. Funzjonijiet oħra tal-Kumitat Konġunt jinkludu li jissorveljaw il-funzjonament xieraq ta’ kull ftehim jew protokoll settorjali konkluż jew li jrid jiġi konkluż bejn il-Partijiet.
            
            
               Il-Kumitat Konġunt irid jagħmel rakkomandazzjonijiet u jieħu deċiżjonijiet, meta jkun xieraq, biex jinkisbu l-għanijiet ta’ dan il-Ftehim. Il-Kumitat Konġunt jiltaqa’ fil-livell tal-uffiċjali anzjani. Il-Kumitat Konġunt irid jadotta r-regoli ta’ proċedura tiegħu. Huwa jista' jistabbilixxi sottokumitati biex jittrattaw kwistjonijiet speċifiċi.
            
            
               2.3.L-att previst tal-Kumitat Konġunt
            
            
               Waqt l-ewwel laqgħa tiegħu, il-Kumitat Konġunt irid jadotta deċiżjoni rigward l-adozzjoni tar-regoli ta’ proċedura tal-Kumitat Konġunt u deċiżjoni li tikkonċerna t-termini ta’ referenza tas-sottokumitati speċjalizzati (“l-atti previsti”).
            
            
               Il-fini tal-atti previsti huwa li, f’konformità mal-Artikolu 48(5) tal-Ftehim, jadottaw ir-regoli ta’ proċedura li jirfdu l-organizzazzjoni tal-Kumitat Konġunt u t-termini ta’ referenza tas-sottokumitati speċjalizzati biex jippermettu l-implimentazzjoni tal-Ftehim.
            
            
               3.POŻIZZJONI LI TRID TITTIEĦED F’ISEM L-UNJONI
            
            
               Jenħtieġ li l-pożizzjoni li trid tiġi adottata f’isem l-Unjoni timmira lejn l-adozzjoni tar-regoli ta’ proċedura tal-Kumitat Konġunt bejn l-UE u l-Filippini u t-termini ta’ referenza tas-sottokumitati speċjalizzati. Jenħtieġ li l-pożizzjoni tkun ibbażata fuq l-abbozzi ta’ deċiżjonijiet tal-Kumitat Konġunt.
            
            
               4.BAŻI ĠURIDIKA
            
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni
                  1
               ”.
            
         
         
            
               4.1.2.Applikazzjoni għal dan il-każ
            
            
               Il-Kumitat Konġunt huwa sede stabbilita fi ftehim, speċifikament il-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra.
            
            
               L-att li l-Kumitat Konġunt huwa mitlub jadotta jikkostitwixxi att b’effetti legali. Dan għaliex skont l-Artikolu 48(5) tal-Ftehim, il-Kumitat Konġunt huwa obbligat jadotta r-regoli ta’ proċedura tiegħu stess li jkunu vinkolanti għall-Unjoni.
            
            
               L-atti previsti la jissupplimentaw u lanqas ma jemendaw il-qafas istituzzjonali tal-Ftehim.
            
            
               Għalhekk, il-bażi ġuridika proċedurali tad-deċiżjoni proposta hija l-Artikolu 218(9) TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-għan u l-kontenut tal-att previst li tittieħed pożizzjoni dwarhom f’isem l-Unjoni. Jekk dak l-att ikollu żewġ għanijiet jew żewġ komponenti u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni predominanti.
            
            
               Fir-rigward ta’ att li simultanjament jipprova jissodisfa għadd ta’ għanijiet, jew li jkollu bosta komponenti, li jkunu inseparabbilment marbuta ma’ xulxin mingħajr ma wieħed ikun inċidentali għall-ieħor, il-bażi ġuridika sostantiva ta’ deċiżjoni skont l-Artikolu 218(9) TFUE jkollha tinkludi, eċċezzjonalment, id-diversi bażijiet ġuridiċi korrispondenti.
            
            
               4.2.2.Applikazzjoni għal dan il-każ
            
            
               L-atti previsti għandhom l-għan li jippromwovu l-għanijiet tal-Ftehim u li jiffaċilitaw l-implimentazzjoni tiegħu. Ir-regoli tal-proċedura jikkonċernaw il-funzjonament ġenerali ta’ sede stabbilita abbażi ta’ ftehim. Għalhekk, il-qasam li taħtu taqa’ d-deċiżjoni kkontestata għandu jiġi evalwat fid-dawl tal-ftehim fl-intier tiegħu
                  2
               .
            
            
               F’dan il-każ partikolari, l-għan u l-komponent predominanti tal-Ftehim huwa l-kooperazzjoni ma’ pajjiż fil-fażi tal-iżvilupp (l-Artikolu 209 TFUE)
                  3
               . Għalhekk, jenħtieġ li l-bażi legali xierqa tkun l-Artikolu 209 TFUE.
            
            
               4.3.Konklużjoni
            
            
               Jenħtieġ li l-bażi ġuridika tad-deċiżjoni proposta tkun l-Artikolu 209 TFUE flimkien mal-Artikolu 218(9) TFUE.
            
            
               5.PUBBLIKAZZJONI TAL-ATTI PREVISTI
            
            
               Minħabba li l-att tal-Kumitat Konġunt se jistabbilixxi r-regoli ta’ proċedura tiegħu, huwa xieraq li dan jiġi ppubblikat f’Il-Ġurnal Uffiċjali tal-Unjoni Ewropea wara li jiġi adottat. 
            
            
               2019/0098 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f'isem l-Unjoni Ewropea fil-Kumitat Konġunt stabbilit mill-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra, fir-rigward tal-adozzjoni ta' deċiżjonijiet dwar ir-regoli ta' proċedura tal-Kumitat Konġunt u tat-termini ta' referenza tas-sottokumitati speċjalizzati.
            
         
         
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 209 flimkien mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Il-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra (“il-Ftehim”) daħal fis-seħħ fl-1 ta' Marzu 2018.
            
            
               (2)L-Artikolu 48(1) tal-Ftehim jistabbilixxi Kumitat Konġunt biex jiżgura l-implimentazzjoni u l-funzjonament sew tal-Ftehim.
            
            
               (3)L-Artikolu 48(5) tal-Ftehim jipprevedi li l-Kumitat Konġunt irid jadotta r-regoli ta’ proċedura tiegħu u l-Artikolu 48(3) jipprevedi li jista’ jwaqqaf sottokumitati speċjalizzati.
            
            
               (4)Sabiex tiġi żgurata l-implimentazzjoni effettiva tal-Ftehim, jenħtieġ li r-regoli ta' proċedura tal-Kumitat Konġunt jiġu adottati malajr kemm jista' jkun.
            
            
               (5)Għalhekk, huwa xieraq li tiġi stabbilita l-pożizzjoni li trid tittieħed f'isem l-Unjoni fil-Kumitat Konġunt. Jenħtieġ li l-pożizzjoni tal-Unjoni fil-Kumitat Konġunt tkun ibbażata fuq l-abbozzi ta’ Deċiżjonijiet tal-Kumitat Konġunt mehmużin.
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni dwar l-adozzjoni prevista tar-regoli ta’ proċedura tal-Kumitat Konġunt u l-adozzjoni tat-termini ta’ referenza tas-sottokumitati tiegħu, li jridu jittieħdu f’isem l-Unjoni fl-ewwel laqgħa tal-Kumitat Konġunt UE-Filippini, għandha tkun ibbażata fuq l-abbozz tad-deċiżjonijiet tal-Kumitat Konġunt mehmuż ma’ din id-Deċiżjoni.
            
            
               Artikolu 2
            
            
               Din id-deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Il-Kawża C-399/12 Il-Ġermanja vs Il-Kunsill (OIV), ECLI:EU:C:2014:2258, il-paragrafi 61-64.
               
               
                  
                     (2)
                  
                        Il-Kawża C-244/17 il-Kummissjoni vs il-Kunsill (il-Każakistan), ECLI:EU:C:2018:662, il-paragrafu 40.
               
               
                  
                     (3)
                  
                        Għall-kamp ta’ applikazzjoni tal-politika tal-iżvilupp ara l-kawża C-377/12, Il-Kummissjoni vs il-Kunsill (il-Filippini), il-paragrafi 36–37.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 29.4.2019
            COM(2019) 199 final
            ANNESSI
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tittieħed f'isem l-Unjoni Ewropea fil-Kumitat Konġunt stabbilit mill-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra, fir-rigward tal-adozzjoni ta' deċiżjonijiet dwar ir-regoli ta' proċedura tal-Kumitat Konġunt u tat-termini ta' referenza tas-sottokumitati speċjalizzati.
            
               
         
         
            
               ANNESS I
            
            
            
               DEĊIŻJONI Nru 1 /[../..] TAL-KUMITAT KONĠUNT
            
            
               ta’...
            
            
               li tadotta r-Regoli ta' Proċedura tiegħu
            
            
            
               IL-KUMITAT KONĠUNT UE-FILIPPINI,
            
            
               Wara li kkunsidra l-Ftehim Qafas dwar Sħubija u Kooperazzjoni Komprensivi bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra (“il-Ftehim”), u b'mod partikolari l-Artikolu 48 tiegħu,
            
            
               Billi:
            
            
               (1)
                     Il-Ftehim daħal fis-seħħ fl-1 ta' Marzu 2018.
            
            
               (2)
                     Għalhekk jenħtieġ li r-Regoli ta’ Proċedura tal-Kumitat jiġu adottati,
            
            
               IDDEĊIEDA KIF ĠEJ:
            
            
               Artikolu Uniku
            
            
               1.
                     Ir-Regoli ta' Proċedura tal-Kumitat Konġunt, kif stabbiliti fl-Anness, huma b'dan adottati. 
            
            
               2.
                     Id-Deċiżjoni għandha tidħol fis-seħħ dakinhar tal-adozzjoni tagħha.
            
            
            
               Magħmul fi..., 
            
            
            
               Għall-Kumitat Konġunt UE-Filippini 
                  Il-President
            
         
         
            
            
               
            
            
               Anness A
            
            
               Regoli ta' Proċedura tal-Kumitat Konġunt
            
            
            
               Artikolu 1
            
            
               Kompiti u Kompożizzjoni
            
            
               1.
                     Il-Kumitat Konġunt għandu jwettaq il-kompiti previsti fl-Artikolu 48 tal-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra (“il-Ftehim”), minn hawn ’il quddiem imsejħin konġuntement bħala l-“Partijiet” u individwalment bħala l-“Parti”.
            
            
               2.
                     Il-Kummissjoni Konġunta għandha tkun komposta mir-rappreżentanti taż-żewġ naħat fil-livell ta’ uffiċjali anzjani.
            
            
               Artikolu 2
            
            
               Laqgħat
            
            
               1.
                     Il-Kumitat Konġunt għandu normalment jiltaqa’ kull sentejn. Il-laqgħa tal-Kumitat Konġunt għandha tissejjaħ mill-President. Il-laqgħat għandhom isiru f'Manila u fi Brussell b'mod alternat, f'data stabbilita bi ftehim reċiproku. Jistgħu jsiru sessjonijiet speċjali tal-Kumitat Konġunt fuq talba ta' waħda mill-Partijiet, jekk il-Partijiet jaqblu li jsir hekk.
            
            
               2.
                     Jekk il-Partijiet jaqblu, il-laqgħat tal-Kumitat Konġunt jistgħu isiru eċċezzjonalment permezz ta' vidjokonferenza jew telekonferenza.
            
            
               3.
                     Il-laqgħat tal-Kumitat Konġunt għandhom isiru esklussivament u b’mod kunfidenzjali bejn ir-rappreżentanti tal-Partijiet, sakemm iż-żewġ Partijiet ma jaqblux li jagħmlu mod ieħor.
            
            
            
               Artikolu 3
            
            
               Presidenza
            
            
               Il-Parti li tospita l-ewwel laqgħa tal-Kumitat Konġunt għandu jkollha l-presidenza minn dakinhar tal-laqgħa sal-31 ta’ Diċembru ta’ dik is-sena. Il-Kumitat Konġunt imbagħad ikun presedut b’mod alternat għal perjodu ta’ sentejn minn hemm ’il quddiem.
            
            
         
         
            
               Artikolu 4
            
            
               Parteċipanti
            
            
               1.
                     Il-membri tad-delegazzjoni ta’ kull Parti għandhom ikunu magħmula minn rappreżentanti tal-Partijiet li jitmexxew fil-livell ta’ uffiċjali anzjani.
            
            
               2.
                     Iż-żewġ Partijiet għandhom jinfurmaw lill-kontropartijiet tagħhom dwar il-kompożizzjoni effettiva tad-delegazzjoni tagħhom wieħed u għoxrin (21) jum tax-xogħol qabel il-laqgħa.
            
            
               3.
                     Il-President għandu jiżgura li l-parteċipanti kollha tal-laqgħat tal-Kumitat Konġunt ikunu rappreżentanti tal-Partijiet maħtura dovutament. Dubji dwar il-kompożizzjoni tad-delegazzjoni għandhom jiġu ppreżentati lill-President.
            
            
               4.
                     Il-partijiet, bi ftehim minn qabel, jistgħu jistiednu lil partijiet terzi għal laqgħa biex jipprovdu informazzjoni dwar suġġett partikolari jekk jitqies li jkun hemm bżonn. Kull Parti għandha tinforma lill-kontroparti tagħha tal-anqas wieħed u għoxrin (21) jum tax-xogħol qabel il-laqgħa bl-intenzjoni tagħha li tistieden terzi.
            
            
            
               Artikolu 5
            
            
               Segretarjat
            
            
               Rappreżentant tas-Servizz Ewropew għall-Azzjoni Esterna u rappreżentant tad-Dipartiment tal-Affarijiet Barranin tar-Repubblika tal-Filippini għandhom iservu flimkien bħala Segretarji tal-Kumitat Konġunt. Il-komunikazzjonijiet kollha lill-President u mingħandu għandhom jingħaddew lis-Segretarji. Il-korrispondenza lill-President u mingħandu tista' ssir permezz ta' kull mezz bil-miktub, inkluż permezz tal-posta elettronika.
            
            
            
               Artikolu 6
            
            
               Aġendi għal-laqgħat
            
            
               1.
                     Il-President għandu jħejji aġenda proviżorja għal kull laqgħa. L-aġenda proviżorja għandha tintbagħat, flimkien mad-dokumenti rilevanti, mill-inqas wieħed u għoxrin (21) jum tax-xogħol qabel il-laqgħa.
            
            
               2.
                     L-aġenda għandha tiġi adottata mill-Kumitat Konġunt. Punti oħra minbarra dawk li jkunu jidhru fl-aġenda proviżorja jistgħu jiddaħħlu fl-aġenda jekk il-Partijiet jaqblu li jsir hekk.
            
            
            
               Artikolu 7
            
            
               Minuti
            
            
               1.
                     Iż-żewġ Segretarji għandhom iħejju b’mod konġunt abbozz ta’ sommarju tal-eżitu/konklużjonijiet tal-laqgħa.
            
            
               2.
                     Il-Kap tad-Delegazzjoni ta’ kull Parti għandu japprova u jiffirma l-abbozz tas-sommarju f’żewġ kopji. Kull Parti għandha tirċievi oriġinal wieħed tas-sommarju approvat u ffirmat.
            
         
         
            
            
               Artikolu 8
            
            
               Deċiżjonijiet u rakkomandazzjonijiet
            
            
               1.
                     Il-Kumitat Konġunt jista' jieħu deċiżjonijiet jew jagħmel rakkomandazzjonijiet sabiex jinkisbu l-għanijiet ta' dan il-Ftehim. Deċiżjonijiet u rakkomandazzjonijiet għandhom jiġu adottati bi qbil komuni bejn il-Partijiet. Id-deċiżjonijiet u r-rakkomandazzjonijiet għandhom jiġu adottati wara t-tlestija mill-Partijiet tal-proċeduri interni rispettivi tagħhom skont il-liġijiet u r-regolamenti tagħhom.
            
            
               2.
                     Il-Kumitat Konġunt jista' jiddeċiedi li jadotta deċiżjonijiet jew rakkomandazzjonijiet permezz ta' proċedura bil-miktub. F'tali każijiet, il-Partijiet għandhom jaqblu dwar limitu ta' żmien għat-tul tal-proċedura. Jekk mal-iskadenza ta' dak il-limitu ta' żmien, l-ebda Parti ma tkun esprimiet oppożizzjoni għall-proposta ta' deċiżjoni jew rakkomandazzjoni, il-President tal-Kumitat Konġunt għandu jiddikjara li d-deċiżjoni jew rakkomandazzjoni tkun ġiet adottata bla oppożizzjoni.
            
            
            
            
            
               Artikolu 9
            
            
               Spejjeż
            
            
               1.
                     Kull Parti għandha tħallas l-ispejjeż li ġġarrab b’riżultat tal-parteċipazzjoni tagħha fil-laqgħat tal-Kumitat Konġunt, kemm fir-rigward tal-ispejjeż tal-persunal, tal-ivvjaġġar u tas-sussistenza kif ukoll fir-rigward tal-ispejjeż postali u ta' telekomunikazzjoni.
            
            
               2.
                     Kull Parti għandha tħallas l-ispejjeż li ġġarrab b’konnessjoni ma' servizzi ta' interpretazzjoni fil-laqgħat u ta’ traduzzjoni.
            
            
               3.
                     Il-Parti li tospita l-laqgħa għandha tħallas l-ispejjeż konnessi mal-organizzazzjoni tal-laqgħat u mar-riproduzzjoni tad-dokumenti.
            
            
            
               Artikolu 10
            
            
               Sottokumitati Speċjalizzati
            
            
               1.
                     F'konformità mal-Artikolu 48(3) tal-Ftehim, il-Kumitat Konġunt jista' jwaqqaf sottokumitati speċjalizzati biex jgħinuh fil-qadi ta' dmirijietu. Is-sottokumitati speċjalizzati għandhom jagħtu rendikont lill-Kumitat Konġunt esklussivament wara kull waħda mil-laqgħat tagħhom.
            
            
               2.
                     Il-Kumitat Konġunt għandu jiddefinixxi t-Termini ta’ Referenza (TOR) ta’ kull sottokumitat speċjalizzat.
            
            
               3.
                     Il-Kumitat Konġunt jista’ jiddeċiedi li jemenda t-Termini ta’ Referenza (TOR) jew jabolixxi kwalunkwe sottokumitat speċjalizzat eżistenti.
            
            
               4.
                     Is-sottokumitati speċjalizzati jistgħu jagħmlu rakkomandazzjonijiet għall-approvazzjoni tal-Kumitat Konġunt.
            
         
         
            
               ANNESS II
            
            
               DEĊIŻJONI Nru 2 /[../..] TAL-KUMITAT KONĠUNT UE-FILIPPINI
            
            
               ta’....
            
            
               li tistabbilixxi sottokumitati speċjalizzati u tadotta t-termini ta’ referenza tagħhom
            
            
            
               IL-KUMITAT KONĠUNT UE-FILIPPINI,
            
            
               Wara li kkunsidra l-Ftehim Qafas dwar Sħubija u Kooperazzjoni bejn l-Unjoni
            
            
               Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra
            
            
               (il-Ftehim”), u b’mod partikolari l-Artikolu
            
            
               48(3) tiegħu, u l-Artikolu [10] tar-Regoli ta’ Proċedura tal-Kumitat Konġunt,
            
            
               Billi:
            
            
               (1)
                     Sabiex jiġu permessi diskussjonijiet fil-livell ta’ esperti dwar l-oqsma ewlenin koperti mill-kamp ta' applikazzjoni tal-Ftehim, jenħtieġ li jiġu stabbiliti sottokumitati speċjalizzati.
            
            
               (2)
                     Skont l-Artikolu [8] tar-Regoli ta' Proċedura tal-Kumitat Konġunt, il-Kumitat Konġunt jista' jiddeċiedi li jadotta deċiżjonijiet permezz ta' proċedura bil-miktub, [jekk il-proċedura bil-miktub tintuża f'dan il-każ]
            
            
               ADOTTA DIN ID-DEĊIŻJONI:
            
            
               Artikolu Uniku
            
            
               Is-sottokumitati speċjalizzati elenkati fl-Anness A huma b'dan stabbiliti. It-termini ta' referenza tas-sottokumitati speċjalizzati għandhom ikunu kif indikat fl-Anness B.
            
            
            
               Magħmul fi,
            
            
               Għall-Kumitat Konġunt UE-Filippini
                  Il-President
            
            
               
         
         
            
               Anness A
            
            
               Il-Kumitat Konġunt UE-Filippini
            
            
               Sottokumitati Speċjalizzati
            
            
               
            
               Anness B
            
            
               It-termini ta’ referenza tas-sottokumitati speċjalizzati skont il-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra, minn hawn ’il quddiem imsejħin konġuntement bħala l-“Partijiet” u individwalment bħala l-“Parti”.
            
            
            
               Artikolu 1
            
            
               Is-sottokumitati speċjalizzati għandhom jiddiskutu suġġetti jew proġetti speċifiċi relatati mal-qasam rilevanti ta’ kooperazzjoni.
            
            
            
               Artikolu 2
            
            
               Is-sottokumitati speċjalizzati għandhom jaħdmu taħt l-awtorità tal-Kumitat Konġunt. Huma għandhom jagħtu rendikont u jibagħtu s-sommarju tagħhom tal-eżiti/konklużjonijiet lill-President tal-Kumitat Konġunt fi żmien (30) jum tax-xogħol wara kull laqgħa.
            
            
            
               Artikolu 3
            
            
               1.
                     Is-sottokumitati speċjalizzati għandhom ikunu magħmula minn rappreżentanti tal-Partijiet. Il-kapijiet tad-delegazzjonijiet tas-sottokumitati speċjalizzati rilevanti għandhom jinfurmaw lil xulxin bir-rappreżentanza taż-żewġ partijiet fis-sottokumitati speċjalizzati qabel il-laqgħa.
            
            
               2.
                     Wara ftehim bil-miktub mill-kapijiet rilevanti tad-delegazzjonijiet tas-sottokumitati speċjalizzati, is-sottokumitati speċjalizzati jistgħu jistiednu lil terzi għal-laqgħat rispettivi tagħhom u jistgħu jisimgħuhom rigward punti speċifiċi fuq l-aġenda, kif xieraq. Kull Parti trid tinforma lill-kontroparti tagħha tal-anqas għaxart (10) ijiem tax-xogħol qabel il-laqgħa bl-intenzjoni tagħha li tistieden terzi. L-għażla tat-terzi għandha ssir bi qbil bejn il-Partijiet qabel il-laqgħa.
            
            
            
               Artikolu 4
            
            
               Is-sottokumitati speċjalizzati għandhom ikunu ppreseduti u, fil-prinċipju, ospitati mill-Parti li jkollha l-Presidenza tal-Kumitat Konġunt.
            
            
         
         
            
               Artikolu 5
            
            
               Rappreżentant tas-Servizz Ewropew għall-Azzjoni Esterna jew tad-Direttorat Ġenerali rilevanti tal-Kummissjoni Ewropea u rappreżentant tal-aġenzija ewlenija kkonċernata għall-Gvern tar-Repubblika tal-Filippini għandhom iservu flimkien bħala Segretarji tas-sottokumitati speċjalizzati.
            
            
            
               Artikolu 6
            
            
               1.
                     Is-sottokumitati speċjalizzati għandhom jiltaqgħu kull meta hekk ikunu jitolbu ċ-ċirkostanzi wara qbil bejn il-Partijiet, fuq il-bażi ta’ talba bil-miktub minn kwalunkwe waħda mill-Partijiet. Kull laqgħa għandha ssir fi żmien u f'post maqbula bejn il-Partijiet. Jekk iż-żewġ Partijiet jaqblu, il-laqgħat tas-sottokumitati jistgħu isiru eċċezzjonalment permezz ta' vidjokonferenza jew telekonferenza.
            
            
               2.
                     Meta waħda mill-Partijiet titlob laqgħa tas-sottokumitat speċjalizzat, is-Segretarju tal-Parti l-oħra għandu jwieġeb fi żmien wieħed u għoxrin (21) jum tax-xogħol minn meta tasal dik it-talba.
            
            
               3.
                     Filwaqt li jqisu l-Artikolu 3(2) fir-rigward ta’ terzi, kull Parti għandha tinforma lill-President bil-kompożizzjoni maħsuba tad-delegazzjoni tagħha fi żmien xieraq qabel il-laqgħa.
            
            
            
               Artikolu 7
            
            
               1.
                     Il-President għandu jikkomunika l-abbozz tal-aġenda lill-Partijiet mhux aktar tard minn wieħed u għoxrin (21) jum tax-xogħol qabel il-laqgħa.
            
            
               2.
                     Kull Parti tista’ titlob lill-President idaħħal punt fl-aġenda ta’ laqgħa ta’ sottokumitat speċjalizzat. Punti oħra minbarra dawk li jkunu jidhru fl-aġenda proviżorja jistgħu jiddaħħlu fl-aġenda jekk il-Partijiet jaqblu li jsir hekk.
            
            
            
               Artikolu 8
            
            
               1.
                     Is-Segretarji għandhom iħejju b’mod konġunt l-abbozz tas-sommarju tal-eżiti/konklużjonijiet
            
            
               2.
                     Il-Kap tad-Delegazzjoni ta’ kull Parti għandu japprova u jiffirma l-abbozz tas-sommarju f’żewġ kopji qabel it-tmiem ta’ kull laqgħa. Kull Parti tirċievi oriġinal wieħed tas-sommarju approvat u ffirmat.
            
            
               3.
                     Il-laqgħat tas-sottokumitati speċjalizzati għandhom isiru esklussivament u b’mod kunfidenzjali bejn ir-rappreżentanti taż-żewġ Partijiet, sakemm iż-żewġ Partijiet ma jaqblux li jagħmlu mod ieħor.